О купу клубова

Фото савез Србије је организација основана 1946. године. Савез окупља све фотографе и љубитеље фотографије, удружења и појединце заинтересоване за излагање, организовање изложби, едукацију и развој културе фотографије.

Републички куп представља врхунац деловања фото-клубова и пред публику ставља веома специфичну и по много чему посебну изложбу. Ово стога јер се на годишњи конкурс шаљу по две колекције које чини 12 фотографија од најмање шест аутора. Колекције представљају недељиву целину и функционишу као један рад. Жири оцењује појединачне радове али најважнија оцена јесте кохерентност односно начин на који је колекција уклопљена и уједначена. Како би се стимулисало учешће од ове године уведене су и награде за најбоље појединачне фотографије.

Први Републички куп жириран је у Београду а након успостављања сарадње Центра за културу и Фото савеза Србије (која се одвија на много нивоа) по други пут се дешава у Галерији нашег центра. На овај, трећи по реду, конкурс одазвало се 10 клубова и фотографских удружења, из 8 градова. За излагање је конкурисало 16 колекција од по 12 фотографија. Жирирање је обављено у Центру за културу Ковин 17. новембра 2021. а према Правилнику ФСС изложба има Републички ранг. Колекције су оцењивали чланови Уметничког савета - Мајстори фотографије Фото савеза Србије: Имре Сабо, Геза Ленерт, Предраг Циле Михајловић и Милан Живковић (председник уметничког савета).

Према пропозицијама изложбу чини десет најбољих колекција а ове године оне су дело следећих клубова: ФК Београд - “Мајсторска радионица” (прва награда), ФР Арт натура арт - “Снага погледа” (друга награда), ФКК Чачак - “Живот улице” (трећа награда), ФК Крагујевац - “Између” (похвала), ФР Арт натура арт - “Својим путем”, ФК Параћин - “Жена као инспирација”, ФК Крагујевац - “Топлина”, Шабачка фото задруга - “Зима”, Фотографски клуб Војводина - “Минимализам”, ФК Београд - Пијаца.

Најбоље појединачне фотографије дело су следећих аутора: Светлана Дингарац ФР Арт Натура Арт - Прва награда, Владимир Матејић ФК Крагујевац - Друга награда, Александар Буђевац ФК Крагујевац - Трећа награда, Иван Ерић ФК Крагујевац - Похвала, Иван Радосављевић ФК Параћин - Похвала.

Изложба Трећи републички куп клубова биће постављена у оквиру Месеца фотографије од 21. децембра 2021. до 10. јануара 2022. а свечано отварање и додела награда биће одржани у Галерији Центра за културу Ковин 23. децембра у 19 сати. Важно је напоменути да након излагања у нашој галерији изложба креће у друга места а на крају пут завршава поново у Ковину - као део фотографске колекције Архива фотографије.